Se s’artenhie depassar era portaria, çò que non ère aisit, e lèu impossible entà toti, donques que i auie un Sesamo, dauris-te, que calie saber; se se depassaue era portaria s’entraue ena dreta en un vestibul petit, que daue tà ua escala sarrada entre dues parets, e tant estreta que non podie passar per era senon ua persona ath còp; S’un non se deishaue espaurir pera mascaradura de color auriò-canari damb sòcle de chicolate que caperaue era escala; s’un gausaue pujar, passaue per un prumèr soleret, e dempús per un aute, e s’arribaue en prumèr estatge e en un correder qu’era pintura auriòla e era plinta chicolate acaçauen ath qu’entraue, damb pacific acarnament.